36.		Dohoda o pristúpení k záväzku (§ 533 ObZ)
Čl. I
Účastníci dohody
Pristupujúci dlžník:	Gustáv Hurban
		nar. ........................., trvale bytom Žilina, Lipová ul. č. 12
Veriteľ:		Matúš Igorec
		nar. ............................, trvale bytom Žilina, Ul. A. Bernoláka č. 12
Čl. II
Na základe zmluvy o pôžičke peňazí zo dňa 20. augusta 2021 dlžník Marián Zlý, nar. ............., trvale bytom Žilina, Dlhá 3, dlhuje veriteľovi Matúšovi Igorcovi sumu 1 490 € (slovom tisícštyristodeväťdesiat eur) splatnú dňom 31. decembra 2023.
Čl. III
Gustáv Hurban sa dňom podpísania tejto dohody zaväzuje ako pristupujúci dlžník splniť dlh uvedený v čl. II tejto dohody a stáva sa tak dlžníkom veriteľa Matúša Igorca popri Mariánovi Zlom ako pôvodnom dlžníkovi.
Čl. IV
Účastníci dohody vyhlasujú, že svoju vôľu v tejto dohode prejavili slobodne a vážne, určite a zrozumiteľne, s jej obsahom po prečítaní súhlasia a na znak súhlasu ju vlastnoručne podpisujú.
Žilina 10. 12. 2022
				Gustáv Hurban	Matúš Igorec
Poznámka
Právnym následkom pristúpenia k záväzku je, že k doterajšiemu dlžníkovi pristupuje ďalší, a to ten, ktorý uzavrie s veriteľom dohodu o pristúpení k záväzku, o tom, že splní jeho peňažný záväzok. 
Tento dlžník sa potom stáva dlžníkom popri pôvodnom dlžníkovi a je povinný splniť dlh spoločne a nerozdielne (teda solidárne) s pôvodným dlžníkom. Znamená to, že veriteľ je oprávnený požadovať splnenie celého dlhu od ktoréhokoľvek z nich.
Takúto dohodu možno uzavrieť len pri peňažných záväzkoch.
Pristúpenie k záväzku je potrebné rozlišovať od prevzatia dlhu podľa ust. § 531 ods. 2 ObZ, ktorým možno prevziať aj iný než peňažný dlh a pri prevzatí dlhu podľa ust. § 531 ods. 1 ObZ nie je zákonom určená solidarita dlžníkov.
Dohoda o pristúpení k záväzku si vyžaduje písomnú formu pod sankciou neplatnosti.
Pristúpenie k záväzku je v istom zmysle podobné ručeniu. Na rozdiel od ručenia však pristúpenie spôsobuje okrem zabezpečenia záväzku predovšetkým jeho zmenu. V prípade ručenia musí veriteľ žiadať plnenie najprv od pôvodného dlžníka a až potom, keď jeho nárok nie je uspokojený, od ručiteľa. Pri pristúpení k záväzku môže veriteľ plnenie žiadať tak od pristupujúceho, ako aj od pôvodného dlžníka.